L-Unjoni Ewropea u l-istati membri tagħha jiddispjaċihom li żdied il-ġlied fil-Libja minkejja t-talbiet internazzjonali għal tregwa umanitarja biex tgħin trażżan il-pandemija tal-Coronavirus fil-pajjiż. Iċ-ċirkostanzi ta' sfida li nħolqu mill-pandemija tal-Coronavirus jagħmlu l-ħtieġa li jitwaqqaf il-ġlied fi Tripli u fil-pajjiż kollu saħansitra aktar urġenti. Nikkundannaw bil-qawwa kull attakk kontra l-popolazzjoni ċivili. Inħeġġu lill-atturi Libjani rilevanti kollha biex immedjatament iwaqqfu l-ġlied u jinvolvu ruħhom biex tintlaħaq soluzzjoni politika għall-kriżi. It-tmexxija taż-żewġ partijiet għandha timpenja ruħha għall-abbozz tal-ftehim ta' waqfien mill-ġlied żviluppat mill-Kumitat Militari Konġunt ("5+5") fit-taħdidiet ta' Ġinevra ffaċilitati mill-Missjoni ta' Appoġġ tan-Nazzjonijiet Uniti fil-Libja (UNSMIL), sabiex l-assi disponibbli kollha jkunu jistgħu jiġu skjerati bil-prijorità li titrażżan il-kriżi tal-Coronavirus. Nikkundannaw l-użu tal-infrastruttura ċivili għal finijiet militari u nappellaw lill-partijiet kollha biex jirrispettaw id-drittijiet tal-bniedem u d-dritt internazzjonali. Tregwa tagħmilha aktar faċli biex jittieħdu l-passi kollha meħtieġa biex jiġu protetti l-popolazzjoni Libjana u l-persuni l-aktar vulnerabbli fil-pajjiż, inkluż il-persuni spostati f'pajjiżhom (IDPs) Libjani kif ukoll migranti, rifuġjati u persuni li jfittxu l-asil fiċ-ċentri ta' detenzjoni, li għalihom il-possibbiltà tat-tixrid tal-virus jista' jkollha konsegwenzi katastrofiċi ulterjuri. Nappoġġaw u nħeġġu bil-qawwa l-isforzi tal-awtoritajiet tas-saħħa Libjani biex jingħaqdu flimkien biex jgħinu lill-popolazzjoni Libjana. Il-ħaddiema tas-saħħa għandhom ikunu protetti f'kull ħin. Għal darb'oħra nappellaw lill-istati membri kollha tan-NU biex jirrispettaw u jiddefendu l-embargo fuq l-armi tan-NU, iwaqqfu l-influss ta' ġellieda barranin fil-Libja u joqogħdu lura milli jwettqu azzjonijiet destabbilizzanti li jistgħu jkomplu jiddeterjoraw is-sitwazzjoni diġà fraġli fil-pajjiż. Il-partijiet Libjani kollha jeħtieġ li jimpenjaw ruħhom b'mod kostruttiv fit-taħdidiet ġewwa l-Libja ffaċilitati min-NU sabiex jilħqu ftehim dwar l-implimentazzjoni ta' miżuri ekonomiċi u finanzjarji urġenti, inkluż l-awditu tal-Bank Ċentrali tal-Libja u l-fergħa tiegħu fil-Lvant. Huwa kruċjali wkoll li jiġu salvagwardjati r-riżorsi taż-żejt tal-Libja u tiġi protetta l-infrastruttura tagħha f'konformità sħiħa mar-riżoluzzjonijiet rilevanti tal-Kunsill tas-Sigurtà tan-NU. Il-produzzjoni taż-żejt għandha terġa' tibda taħt l-awspiċji tan-National Oil Company (NOC) bħala kwistjoni ta' urġenza u għandha tiġi żgurata d-distribuzzjoni ekwa tagħha fost ir-reġjuni Libjani kollha u fl-interess tal-Libjani kollha. Min-naħa tagħhom, l-Unjoni Ewropea u l-istati membri tagħha jtennu l-impenn sħiħ tagħhom biex jappoġġaw il-Proċess ta' Berlin u l-isforzi ta' medjazzjoni mmexxija min-NU. Huma lesti li jużaw l-istrumenti kollha meħtieġa biex jiżguraw l-implimentazzjoni sħiħa tal-Konklużjonijiet tal-Konferenza ta' Berlin, inkluż permezz tal-operazzjoni l-ġdida EUNAVFOR MED-IRINI tal-Politika ta' Sigurtà u ta' Difiża Komuni. Huma jfakkru fir-rwol importanti tal-pajjiżi ġirien u tal-organizzazzjonijiet reġjonali fis-segwitu tal-Proċess ta' Berlin. Huma jaffermaw mill-ġdid ukoll l-appoġġ sħiħ tagħhom għar-rwol attiv tal-UNSMIL u jissottolinjaw il-ħtieġa li jinħatar Rappreżentant Speċjali ġdid tas-Segretarju Ġenerali tan-Nazzjonijiet Uniti għal-Libja. Il-Pajjiżi Kandidati tar-Repubblika tal-Maċedonja ta' Fuq, il-Montenegro, is-Serbja u l-Albanija<>[1], il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Armenja jallinjaw ruħhom ma' din id-dikjarazzjoni. <>[1]Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.